Document ID: 31998D0235

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Μαρτίου 1998 για τη λειτουργία συμβουλευτικών επιτροπών στον τομέα της κοινής γεωργικής πολιτικής (98/235/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας:
ότι πρέπει η Επιτροπή να γνωρίζει τη γνώμη των επαγγελματικών κλάδων και των καταναλωτών σχετικά με τα προβλήματα που τίθενται από τη λειτουργία των διαφόρων κοινών οργανώσεων αγοράς και άλλων τομέων οι οποίοι ρυθμίζονται από την κοινή γεωργική πολιτική, η οποία καλείται στο εξής «ΚΓΠ» 7
ότι όλα τα επαγγέλματα τα οποία αφορά άμεσα η λειτουργία των κοινών οργανώσεων αγοράς και των αποφάσεων που λαμβάνονται στο πλαίσιο της ΚΓΠ καθώς και οι καταναλωτές πρέπει να μορούν να συμμετέχουν στην επεξεργασία των γνωμοδοτήσεων που ζητούνται από την Επιτροπή 7
ότι, οι ενδιαφερόμενες επαγγελματικές ενώσεις καθώς και οι ομάδες καταναλωτών των κρατών μελών έχουν συστήσει οργανώσεις σε κοινοτική κλίμακα και έτσι είναι σε θέση να αντιπροσωπεύουν τους αντίστοιχους κλάδους όλων των κρατών μελών 7
ότι, για να επιτευχθούν αυτοί οι στόχοι, συστήθηκαν γεωργικές συμβουλευτικές επιτροπές με μεγάλο αριθμό αποφάσεων της Επιτροπής (1) από το 1962 7
ότι, μετά τη μεταρρύθμιση της ΚΓΠ του 1992, είναι αναγκαίο να συγκεντρωθούν ορισμένες επιτροπές και να προβλεφθεί η σύσταση νέων επιτροπών 7
ότι, από μία μελέτη που εκπονήθηκε για τη λειτουργία των συμβουλευτικών επιτροπών διαπιστώθηκε ότι είναι δυνατή η αναμόρφωση της λειτουργίας τους και ότι πρέπει κατά συνέπεια, να προσαρμοστούν ορισμένες διαδικασίες και ορισμοί καθώς και η κατανομή των εδρών μεταξύ των αντιπροσωπευομένων ομάδων και ο τρόπος ανανέωσης των επιτροπών 7
ότι οι διατάξεις που αφορούν τις γεωργικές συμβουλευτικές επιτροπές τροποποιήθηκαν επανειλημμένως και είναι κατανεμημένες σε 27 διαφορετικά κείμενα, ως εκ τούτου, η εφαρμογή τους κατέστη δυσχερής 7 ότι, συνεπώς, πρέπει να κωδικοποιηθούν σε μία μόνον απόφαση,
ΑΠΟΦΑΣΙΖΕΙ:
Άρθρο 1
1. Συστήνονται παρά τη Επιτροπή οι ακόλουθες συμβουλευτικές επιτροπές:
- συμβουλευτική επιτροπή «κοινής γεωργικής πολιτικής»,
- συμβουλευτική επιτροπή «μεγάλων αροτραίων καλλιεργειών»,
- συμβουλευτική επιτροπή «καλλιεργειών και εδώδιμων προϊόντων και ινών»,
- συμβουλευτική επιτροπή «ζωικής παραγωγής»,
- συμβουλευτική επιτροπή «οπωροκηπευτικών και ανθέων»,
- συμβουλευτική επιτροπή «ειδικευμένων καλλιεργειών»,
- συμβουλευτική επιτροπή «δασών συμπεριλαμβανομένου και του φελλού»,
- συμβουλευτική επιτροπή «ποιότητας και υγείας της γεωργικής παραγωγής»,
- συμβουλευτική επιτροπή «αγροτικής ανάπτυξης»,
- συμβουλευτική επιτροπή «γεωργίας και περιβάλλοντος».
2. Η Επιτροπή μπορεί να συμβουλεύεται αυτές τις επιτροπές για όλα τα προβλήματα που αφορούν την κοινή γεωργική πολιτική και την πολιτική ανάπτυξης και την εφαρμογή της και, ιδίως, γι' αυτά που αφορούν τις σχετικές κοινές οργανώσεις αγοράς και τα μέτρα που οφείλει να λάβει η Επιτροπή στο πλαίσιο αυτών των κανονισμών.
3. Ο πρόεδρος κάθε επιτροπής δύναται αυτεπάγγελτα ή μετά από αίτηση μιας από τις κοινωνικο-οικονομικές κατηγορίες που αντιπροσωπεύονται στην επιτροπή να προτείνει στην Επιτροπή να συμβουλευτεί την επιτροπή του για μια υπόθεση που υπάγεται στην αρμοδιότητα της τελευταίας.
Άρθρο 2
Οι επιτροπές απαρτίζονται από εκπροσώπους των ακόλουθων κοινωνικοοικονομικών κατηγοριών: των παραγωγών στο γεωργικό τομέα, και των συνεταιρισμών τους, των γεωργοβιομηχανιών και βιομηχανιών προϊόντων διατροφής, του εμπορίου των γεωργικών προϊόντων και προϊόντων διατροφής, των εργαζομένων στους γεωργικούς τομείς και τομείς ειδών διατροφής καθώς και των καταναλωτών. Σε συγκεκριμένες περιπτώσεις, μπορεί να ορισθούν εκπρόσωποι άλλων κοινωνικο-οικονομικών κατηγοριών. Η σύνθεση των επιτροπών περιλαμβάνεται στα παραρτήματα της παρούσας απόφασης.
Άρθρο 3
Μία επιτροπή απαρτίζεται από σαράντα μέλη κατ' ανώτατο όριο, με τη σημασία του σχετικού τομέα, με εξαίρεση τη συμβουλευτική επιτροπή «Κοινή Γεωργική πολιτική», η οποία περιλαμβάνει εξήντα μέλη. Ο αριθμός των εδρών και η κατανομή τους στις διάφορες ευρωπαϊκές οργανώσεις που αναφέρονται στο άρθρο 4 παράγραφος 1 καθορίζεται για κάθε επιτροπή στα παραρτήματα της παρούσας απόφασης.
Άρθρο 4
1. Τα μέλη της επιτροπής διορίζονται από την Επιτροπή μετά από πρόταση των κοινωνικο-οικονομικών οργανώσεων που έχουν συσταθεί σε κοινοτικό επίπεδο και είναι εγγεγραμμένες στο μητρώο των ενώσεων εκπροσώπησης συμφερόντων της Επιτροπής. Αυτές οι επαγγελματικές οργανώσεις πρέπει να είναι οι πλέον αντιπροσωπευτικές των οικονομικών κατηγοριών που αναφέρονται στο άρθρο 2 και οι δραστηριότητές τους πρέπει να συνδέονται με την κοινή οργάνωση αγοράς ή το σχετικό τομέα.
2. Για την πλήρωση κάθε έδρας οι κοινωνικο-οικονομικές οργανώσεις προτείνουν στην Επιτροπή τρεις υποψήφιους διαφορετικής εθνικότητας. Στην πρότασή τους λαμβάνουν υπόψη τα διάφορα συμφέροντα που πρέπει να εκπροσωπήσουν στον τομέα τους.
3. Τα μέλη των επιτροπών διορίζονται για πέντε έτη. Η θητεία τους είναι ανανεώσιμη. Το έργο που ασκείται δεν αμείβεται.
Μετά την εκπνοή της θητείας τους, τα μέλη της επιτροπής εξακολουθούν να ασκούν τα καθήκοντά τους μέχρις ότου πληρωθεί η θέση τους ή ανανεωθεί η θητεία τους. Σε περίπτωση παραίτησης, θανάτου ή αίτησης αντικατάστασης ενός μέλους, εκ μέρους του οργανισμού ο οποίος υπέβαλε την υποψηφιότητά του, η αντικατάστασή του πραγματοποιείται σύμφωνα με τη διαδικασία που προβλέπεται στο άρθρο 1.
4. Ο κατάλογος των μελών και των αναπληρωματικών μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων, σειρά C, μετά από κάθε ανανέωση.
Άρθρο 5
1. Στο πλαίσιο μιας επιτροπής μπορεί να δημιουργηθεί: μία ή περισσότερες μόνιμη(-ες) ομάδα(-ες) ή/και μία ή περισσότερες ομάδα(-ες) εμπειρογνωμόνων. Μία μόνιμη ομάδα αποτελείται από εκπροσώπους ή εμπειρογνώμονες που διορίζονται από την Επιτροπή μετά από πρόταση των κοινωνικο-οικονομικών οργανώσεων. Η μόνιμη ομάδα πραγματεύεται τακτικά θέματα ενός ειδικού τομέα.
2. Μετά από αίτηση μιας συμβουλευτικής επιτροπής η σύνθεση των κοινωνικο-οικονομικών ομάδων που εκπροσωπούνται σε μία μόνιμη ομάδα μπορεί να τροποποιηθεί από την Επιτροπή.
3. Μετά από αίτηση μιας συμβουλευτικής επιτροπής μπορεί να δημιουργηθεί μία ομάδα εμπειρογνωμόνων. Η ομάδα αυτή αποτελείται από σχετικούς με τον τομέα εμπειρογνώμονες που διορίζονται από την Επιτροπή αφού ζητηθεί η γνώμη των κοινωνικο-οικονομικών οργανώσεων.
4. Σε περίπτωση που ένα μέλος μιας ομάδας δεν μπορεί να παρευρεθεί σε μία συνεδρίαση, μπορεί να αντικατασταθεί. Η κοινωνικο-οικονομική οργάνωση από την οποία εξαρτάται το απόν μέλος προτείνει ενδεχομένως στη γραμματεία της ομάδας έναν αντικαταστάτη.
Άρθρο 6
1. Μετά από διαβουλεύσεις με την Επιτροπή, η επιτροπή εκλέγει ένα πρόεδρο μεταξύ των μελών της. Για την εκλογή του προέδρου απαιτείται πλειοψηφία των δύο τρίτων των παρόντων μελών κατά την πρώτη ψηφοφορία και, κατά τις επόμενες ψηφοφορίες, απλή πλειοψηφία των παρόντων μελών. Σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.
Η επιτροπή μπορεί να προβλέψει εναλλαγή της προεδρίας μετά από το ήμισυ της διάρκειας της θητείας.
2. Κάθε επιτροπή εκλέγει δύο αντιπροέδρους. Οι αντιπρόεδροι εκλέγονται μεταξύ των αντιπροσώπων των κοινωνικο-οικονομικών κατηγοριών στις οποίες δεν ανήκει ο πρόεδρος. Η εκλογή πραγματοποιείται σύμφωνα με τη διαδικασία που προβλέπεται στην παράγραφο 1.
Κάθε επιτροπή δύναται να συστήσει, σύμφωνα με την ίδια διαδικασία, ένα προεδρείο, το οποίο περιλαμβάνει, εκτός από τον πρόεδρο, έναν αντιπρόσωπο από κάθε κοινωνικο-οικονομική κατηγορία που εκπροσωπείται στην επιτροπή.
Το προεδρείο προπαρασκευάζει και οργανώνει τις εργασίες της επιτροπής. Ένα μέλος του προεδρείου, ο «εισηγητής» συντάσσει τα πρακτικά κάθε συνεδρίασης της επιτροπής.
3. Μία μόνιμη ομάδα εκλέγει από τα μέλη της ένα πρόεδρο και έναν αντιπρόεδρο. Η εκλογή διενεργείται σύμφωνα με τη διαδικασία που προβλέπεται στην παράγραφο 1. Ο πρόεδρος και ο αντιπρόεδρος δεν μπορούν να ανήκουν στην ίδια κοινωνικο-οικονομική κατηγορία. Ο πρόεδρος μιας ομάδας συντάσσει τα πρακτικά και ενημερώνει την προσεχή σχετική συμβουλευτική επιτροπή σχετικά με τα πορίσματα.
Άρθρο 7
1. Στις συνεδριάσεις συμμετέχουν ή παρίστανται μόνον τα μέλη των επιτροπών ή τα αναπληρωματικά τους μέλη, οι αντιπρόσωποι της Επιτροπής καθώς και τα καλούμενα πρόσωπα σύμφωνα με τις παραγράφους 3, 4 και 6.
2. Στις συνεδριάσεις των ομάδων συμμετέχουν ή παρίστανται μόνον τα μέλη της ομάδας ή τα αναπληρωματικά μέλη, ο πρόεδρος της επιτροπής, οι αντιπρόσωποι της Επιτροπής καθώς και τα άτομα που καλούνται σύμφωνα με τις παραγράφους 4 και 6.
3. Αν ένα μέρος της επιτροπής κωλύεται, η οργάνωση ή οι οργανώσεις στις οποίες έχει αποδοθεί μία έδρα μπορούν να διορίσουν έναν αντικαταστάτη, ο οποίος πρέπει να επιλεγεί από έναν κατάλογο που έχει καταρτισθεί με κοινή συμφωνία μεταξύ της Επιτροπής και της ή των εν λόγω οργανώσεων. Ο κατάλογος αυτός περιλαμβάνει ένα αριθμό ονομάτων που αντιστοιχεί στο συνολικό αριθμό των μελών που αντιπροσωπεύουν την ή τις εν λόγω οργανώσεις και σε δέκα άτομα κατ' ανώτατο όριο.
Σε περίπτωση διορισμού ενός αντικαταστάτη, η γραμματεία της επιτροπής πρέπει να ενημερωθεί σχετικά τουλάχιστον τρεις εργάσιμες μέρες πριν από τη συνεδρίαση.
4. Μετά από αίτηση μιας οργάνωσης στην οποία έχουν αποδοθεί μία ή περισσότερες έδρες σε μία επιτροπή ή σε μία ομάδα, ο πρόεδρος της επιτροπής ή της ομάδας μπορεί να καλέσει, σε συμφωνία με την Επιτροπή, το γενικό γραμματέα να παρευρεθεί ως παρατηρητής στις συνεδριάσεις της επιτροπής.
Ωστόσο, σε περίπτωση κωλύματος, ο γενικός γραμματέας μιας οργάνωσης μπορεί να διαθέσει την έδρα του παρατηρητή σε ένα άλλο πρόσωπο που διορίζεται από αυτόν.
5. Οι παρατηρητές δεν δικαιούνται να λαμβάνουν το λόγο. Ωστόσο, μπορεί να κληθούν να λάβουν το λόγο από τον πρόεδρο, σε συμφωνία με την Επιτροπή.
6. Μετά από αίτηση μιας οργάνωσης στην οποία έχουν αποδοθεί μία ή περισσότερες έδρες, και όταν τα θέματα της ημερήσιας διάταξης έχουν πολύ τεχνικό χαρακτήρα, ο πρόεδρος, σε συμφωνία με την Επιτροπή, μπορεί να καλέσει να συμμετάσχουν στις εργασίες της επιτροπής ή της ισομερούς ομάδας ένας ή περισσότεροι εμπειρογνώμονες.
Η Επιτροπή δύναται να καλέσει με δική της πρωτοβουλία οποιοδήποτε άτομο που έχει μία ειδική αρμοδιότητα για ένα από τα θέματα που είναι εγγεγραμμένα στην ημερήσια διάταξη να συμμετάσχει στις αποφάσεις της επιτροπής ή της μόνιμης ομάδας ως εμπειρογνώμων. Ωστόσο, οι εμπειρογνώμονες συμμετέχουν στις διασκέψεις μόνον για το θέμα που δικαιολόγησε την παρουσία τους.
Άρθρο 8
Σε συμφωνία με την Επιτροπή, κάθε επιτροπή ή η κάθε μόνιμη ομάδα μπορεί να συστήσει ομάδες εργασίας για να διευκολύνει τις εργασίες της.
Άρθρο 9
1. Κάθε επιτροπή και κάθε ομάδα συνεδριάζουν κατά κανόνα στην έδρα της Επιτροπής μετά από πρόσκληση της ιδίας. Το προεδρείο συνεδριάζει μετά από πρόσκληση του προέδρου αφού συμφωνήσει η Επιτροπή.
2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις κάθε επιτροπής και κάθε ομάδας.
3. Η Επιτροπή εξασφαλίζει τη γραμματεία των επιτροπών, των γραφείων και των ομάδων.
Άρθρο 10
Ο πρόεδρος ενημερώνει την Επιτροπή για τα σημεία που επιθυμεί να εγγραφούν στην ημερήσια διάταξη της Επιτροπής δώδεκα εργάσιμες μέρες πριν από τη συνεδρίαση της επιτροπής. Η Επιτροπή αποστέλλει τις ημερήσιες διατάξεις οκτώ εργάσιμες μέρες πριν από τη συνεδρίαση στα μέλη, κατά προτίμηση διά της ηλεκτρονικής οδού.
Άρθρο 11
1. Οι διαβουλεύσεις της επιτροπής αναφέρονται στις αιτήσεις γνωμοδότησης που διατυπώνονται από την Επιτροπή. Δεν ακολουθούνται από ψηφοφορία. Η Επιτροπή, όταν ζητά τη γνωμοδότηση της επιτροπής, μπορεί να καθορίσει την προθεσμία εντός της οποίας πρέπει να διατυπωθεί η γνώμη.
Σε περίπτωση που η ζητηθείσα γνώμη διατυπώνεται ομόφωνα από την επιτροπή, η επιτροπή συντάσσει κοινά πορίσματα τα οποία επισυνάπτονται στα πρακτικά. Τα αποτελέσματα των συζητήσεων της επιτροπής κοινοποιούνται από την Επιτροπή στο Συμβούλιο αν το προτείνει η επιτροπή.
2. Οι γνώμες των αντιπροσωπευομένων οικονομικών μονάδων αναφέρονται στα πρακτικά που διαβιβάζονται από αυτούς στην Επιτροπή.
Άρθρο 12
Με την επιφύλαξη των διατάξεων του άρθρου 214 της συνθήκης, τα μέλη των επιτροπών και των ομάδων που εξαρτώνται από την επιτροπή, καθώς και οι λοιποί συμμετέχοντες στις συνεδριάσεις οφείλουν να τηρούν το απόρρητο των πληροφοριών, των οποίων έλαβαν γνώση από τις εργασίες της επιτροπής ή των ομάδων εργασίας, όταν η Επιτροπή τα ενημερώνει ότι η ζητηθείσα γνώμη ή το τεθέν ζήτημα αφορά θέμα εμπιστευτικού χαρακτήρα. Στην περίπτωση αυτή, μόνο τα μέλη της επιτροπής και των σχετικών ομάδων ή τα αναπληρωματικά μέλη και οι αντιπρόσωποι της Επιτροπής παρίστανται στις συνεδριάσεις.
Άρθρο 13
Καταργούνται οι αποφάσεις 81/195/ΕΟΚ, 87/70/ΕΟΚ έως 87/93/ΕΟΚ, 89/567/ΕΟΚ και 90/351/ΕΟΚ της Επιτροπής.
Άρθρο 14
Η παρούσα απόφαση αρχίζει να ισχύει την 1η Απριλίου 1998.
Βρυξέλλες, 11 Μαρτίου 1998.

Labels: 15
6